b"\n_START_ARTICLE_\nItelmen\n_START_SECTION_\nClassificaci\xc3\xb3\n_START_PARAGRAPH_\nL'itelmen forma una fam\xc3\xadlia separada. Emper\xc3\xb2 alguns ling\xc3\xbcistes s'han q\xc3\xbcestionat si de fet no t\xc3\xa9 cap mena de connexi\xc3\xb3 amb altres lleng\xc3\xbces en comptes de tractar-la com una llengua a\xc3\xafllada. T\xc3\xa9 algunes similituds morfol\xc3\xb2giques amb el txuktxi i el koriak, que formen part de la fam\xc3\xadlia luorawetlan, per\xc3\xb2 tamb\xc3\xa9 algunes difer\xc3\xa8ncies destacables, sobretot en fonologia. Abans de la colonitzaci\xc3\xb3 russa de Kamtxatka hi havia tres dialectes de l'itelmen: el meridional, l'occidental i l'oriental; actualment nom\xc3\xa9s se'n conserva l'occidental.\n_START_SECTION_\nHist\xc3\xb2ria\n_START_PARAGRAPH_\nL'itelmen es parlava, abans de la invasi\xc3\xb3 russa de Kamtxatka, a tota la pen\xc3\xadnsula i, probablement, al nord de les illes Kuril. Vladimir Atlasov, qui annexion\xc3\xa0 Kamtxatka a R\xc3\xbassia i hi establ\xc3\xad algunes bases militars, calcul\xc3\xa0, l'any 1697, que hi havia aproximadament uns 20.000 itelmens. L'explorador Stepan Krasheninnikov, qui f\xc3\xa9u la primera descripci\xc3\xb3 detallada de la cultura i llengua itelmens, identific\xc3\xa0 tres dialectes i explic\xc3\xa0 que, no obstant aix\xc3\xb2, tots els itelmens eren capa\xc3\xa7os d'entendre's els uns als altres. _NEWLINE_Des de la conquesta d'Atlasov, els mercaders de pell russos comen\xc3\xa7aren a assentar-se a la regi\xc3\xb3. Els enfrontaments entre cosacs i itelmens eren freq\xc3\xbcents perqu\xc3\xa8 els itelmens aviat se sublevaren contra l'hegemonia russa. Molts itelmen van ser obligats a convertir-se al cristianisme i a principis del segle XIX s'oblig\xc3\xa0 als itelmen a adoptar noms russos. El casament entre colons russos i itelmens afavor\xc3\xad l'aparici\xc3\xb3 d'una llengua criolla anomenada kamtxadal, de la qual encara en queden restes al dialecte del rus parlat a Kamtxatka. La similitud per als russos entre l'itelmen i el kamtxadal f\xc3\xa9u que creguessin que es tractava de la mateixa llengua, la qual cosa fa que encara avui el nom de kamtxadal sigui una denominaci\xc3\xb3 alternativa de l'itelmen, tot i que no s\xc3\xb3n el mateix. _NEWLINE_Durant l'era sovi\xc3\xa8tica el proc\xc3\xa9s d'assimilaci\xc3\xb3 s'intensific\xc3\xa0 a causa del despla\xc3\xa7ament for\xc3\xa7\xc3\xb3s dels itelmens a assentamens russos, on se'ls educ\xc3\xa0 exclusivament en rus. A finals de la d\xc3\xa8cada de 1930 el rus era l'\xc3\xbanica llengua a l'escola i amb la qual creixien els nens itelmens. _NEWLINE_No obstant aix\xc3\xb2, va ser en aquest per\xc3\xadode quan l'itelmen s'escriv\xc3\xad per primera vegada. L'any 1930 es cre\xc3\xa0 un alfabet basat en el llat\xc3\xad per a totes les lleng\xc3\xbces del nord de Sib\xc3\xa8ria i l'any 1932 es cre\xc3\xa0 un alfabet aut\xc3\xb2cton de 32 lletres per a escriure itelmen. S'escriviren uns quants llibres de text emprant aquests alfabets durant aquest per\xc3\xadode, per\xc3\xb2 aviat s'abandonaren. L'any 1986 es cre\xc3\xa0 un alfabet basat en el cir\xc3\xadl\xc2\xb7lic i que t\xc3\xa9 32 lletres. Aquest \xc3\xbaltim alfabet \xc3\xa9s l'alfabet vigent.\n_START_SECTION_\nSituaci\xc3\xb3 actual\n_START_PARAGRAPH_\nL'itelmen \xc3\xa9s una llengua en perill i la majoria dels seus parlants nadius superen els seixanta anys. No obstant aix\xc3\xb2, hi ha un moviment per a recuperar la llengua i s'estan elaborant i perfeccionant materials educatius. Aquest itelmen modern t\xc3\xa9 una forta influ\xc3\xa8ncia del rus tant en el seu l\xc3\xa8xic com en la seva fonologia i gram\xc3\xa0tica."